Na temelju članka 37. Statuta Grada Delnica (SN PGŽ 28/09, 41/09, 11/13, 20/13-pročišćeni tekst, 06/15, SN GD 01/18, 03/18-pročišćeni tekst i 09/18) Gradsko vijeće Grada Delnica 9. travnja 2020. godine donijelo je

**Program potpora poduzetnicima na području grada delnica pogođenim pandemijom covid-19 u 2020. godini**

1. **Opće odredbe**

**Članak 1.**

Ovim Programom potpora poduzetnicima na području Grada Delnica pogođenim pandemijom COVID-19 u 2020. godini (u daljnjem tekstu Program) utvrđuju se svrha, ciljevi, korisnici, nositelj provedbe mjera, područja Programa, sredstva za realizaciju mjera te provedba mjera koje predstavljaju potporu male vrijednosti.

Provedba mjera po ovom Programu, koje predstavljaju potpore male vrijednosti, obavlja se sukladno pravilima sadržanim u Uredbi Komisije EU br. 1407/2013 od 18. prosinca o primjeni članka 107. i 108. Ugovora o funkcioniranju Europske unije na deminimis potpore (Službeni list Europske unije L 352/1).

**Članak 2.**

Osnovna karakteristika potpora male vrijednosti odnosi se na visinu njene dodjele, odnosno poduzetnik, s povezanim društvima, ne smije dobiti potpore male vrijednosti koje premašuju 200.000,00 EUR u razdoblju od tri fiskalne godine (neovisno o davatelju potpore male vrijednosti i instrumentu dodjele potpore male vrijednosti) osim u slučaju ako poduzetnik obavlja cestovni prijevoz za najamninu ili naknadu i tada taj iznos potpore male vrijednosti ne smije prijeći 100.000,00 EUR za razdoblje od tri fiskalne godine.

**Članak 3.**

Odlukom o dodjeli nepovratne potpore korisnik sredstva daje suglasnost Gradu Delnice da podatke o odobrenoj potpori male vrijednosti može koristiti za izvještaje koje je dužan sastavljati.

**Članak 4.**

Svrha ovog Programa je ublažavanje negativnih posljedica na gospodarstvo Grada Delnica

**Članak 5.**

Ciljevi ovog Programa su očuvanje radnih mjesta i konkurentnosti poduzetnika na tržištu.

**Članak 6.**

Poticaji po ovom Programu neće se odobriti pravnim i fizičkim osobama koje imaju nepodmirenih obveza prema Gradu Delnice za obveze nastale do 30. rujna 2019.

1. **Korisnici mjera iz programa**

**Članak 7.**

Korisnici mjera iz ovog programa mogu biti samo poduzetnici na području Grada Delnica koji su obustavili obavljanje djelatnosti za razdoblje trajanja mjera suzbijanja zaraze COVID-19 virusom, temeljem Odluke stožera civilne zaštite od 19. ožujka 2020. kojom su između ostalog donesene sljedeće mjere:

obustavlja se rad u djelatnosti trgovine osim:

* prodavaonica prehrambenih artikala
* prodavaonica prehrambenih i higijenskih artikala
* tržnica i ribarnica
* specijaliziranih prodavaonica za prodaju i izdavanje lijekova (ljekarne)
* specijaliziranih prodavaonica za prodaju i izdavanje veterinarsko-medicinskih proizvoda
* poljoprivrednih ljekarni
* benzinskih postaja
* kioska
* pekarnica
* kemijskih praonica rublja
* specijaliziranih prodavaonica za prodaju ortopedskih i drugih pomagala
* specijaliziranih prodavaonica dječje opreme
* specijaliziranih prodavaonica hrane za životinje
* izdavanje građevinskog materijala na temelju narudžbe u maloprodaji
* logističkih i distributivnih centara hrane, pića i higijenskih proizvoda i
* veledrogerija

obustava rada svih kulturnih djelatnosti (muzeji, kazališta, kina, knjižnice, čitaonice) te obustava održavanja izložbi, revija i sajmova

obustava rada ugostiteljskih objekata svih kategorija, uz izuzetak usluge pripreme i dostave hrane, usluge smještaja te rada pučkih i studentskih kuhinja

obustava rada uslužnih djelatnosti u kojima se ostvaruje bliski kontakt s klijentima (npr. frizeri, kozmetičari, brijači, pedikeri, saloni za masažu, saune, bazeni)

obustava svih sportskih natjecanja i organiziranih treninga te obustava rada teretana, sportskih centara, fitness i rekreacijskih centara

obustava održavanja dječjih i drugih radionica te organiziranih plesnih škola

obustava rada autoškola i škola stranih jezika

obustava vjerskih okupljanja.

1. **Nositelj programa**

**Članak 8.**

Nositelj provedbe ovog Programa je Grad Delnice.

1. **Područja programa**

**Članak 9.**

Programom potpora poduzetnicima na području Grada Delnica pogođenim pandemijom COVID-19 u 2020. godini obuhvaćena su sljedeća područja:

1. Oslobađanje od komunalne naknade za poslovni prostor i pripadajućeg zemljišta na području Grada Delnica
2. Oslobađanje od plaćanja zakupnine za poduzetnike koji obavljaju djelatnost u poslovnim prostorima u vlasništvu Grada Delnica
3. Oslobađanje od plaćanja zakupnine za javne površine na području Grada Delnica
4. **Sredstva za realizaciju mjera**

**Članak 10.**

Sredstva za provedbu mjera iz ovog Programa osigurana su u proračunu Grada Delnica. Visina sredstava u iznosu 300.000,00 kn namjenjuje se za provedbu mjera iz ovog Programa, a utvrđena su u aktivnosti A130100 - Subvencije za jačanje gospodarstva.

1. **Provedba programa**

**Članak 11.**

Za provedbu mjera iz ovog Programa gradonačelnik raspisuje javni poziv.

Javni poziv biti će objavljen na web stranici Grada Delnica <http://www.delnice.hr/>, a obavijest o Javnom pozivu biti će objavljena na Radiju Gorski kotar.

Javni poziv sadrži:

* Naziv tijela koje objavljuje poziv
* Predmet javnog poziva
* Opće uvjete i kriterije za dodjelu potpore
* Popis potrebne dokumentacije
* Naziv i adresu tijela kojem se podnose zahtjevi
* Vrijeme trajanja javnog poziva
* podatke gdje se mogu dobiti potrebne informacije

**Članak 12.**

Javni poziv iz članka 11. biti će otvoren do izmjene Odluke Stožera civilne zaštite RH.

**Članak 13.**

Prijave na javni poziv podnose se elektroničkom poštom na [pisarnica.delnice@gmail.com](mailto:pisarnica.delnice@gmail.com) ili osobno neposredno u pisarnicu Grada Delnica na adresi Trg 138. brigade HV 4, 51300 Delnice od ponedjeljka do petka od 8.00 do 14.00 sati u pisanom obliku te na propisanim obrascima prijave koje će izraditi Odsjek za proračun i financije. Uz prijavu podnositelj je dužan priložiti i ostalu dokumentaciju određenu javnim pozivom.

1. **Prijelazne i završne odredbe**

**Članak 14.**

Ovaj Program stupa na snagu danom donošenja.

KLASA:311-01/20-01/01

URBROJ:2112-01-03-30-2-20-1

Delnice, 9. travnja 2020. godine

**GRADSKO VIJEĆE GRADA DELNICA**

Predsjednik:

Goran Bukovac